|  |
| --- |
| PATVIRTINTA |
| Klaipėdos miesto savivaldybės administracijos |
| direktoriaus 2016 m. vasario 1 d. |
| įsakymu Nr. AD1-289 |

**PRAMOGINIO ĮRENGINIO (APŽVALGOS RATO) KLAIPĖDOS MIESTO ISTORINĖJE DALYJE ĮRENGIMO KONKURSUI ORGANIZUOTI IR VYKDYTI KOMISIJOS DARBO REGLAMENTAS**

1. Pramoginio įrenginio (apžvalgos rato)Klaipėdos miesto istorinėje dalyje įrengimo konkursą organizuoja ir vykdo komisija (toliau – Komisija), sudaryta Klaipėdos miesto savivaldybės administracijos direktoriaus įsakymu.

2. Komisija savo darbe vadovaujasi Lietuvos Respublikos teisės aktais, Pramoginio įrenginio (apžvalgos rato)Klaipėdos miesto istorinėje dalyje įrengimo konkurso organizavimo nuostatais ir šiuo reglamentu.

3. Pasibaigus dokumentų priėmimo terminui, konkursinius pasiūlymus Komisijai vertinti ir sprendimams priimti perduoda Klaipėdos miesto savivaldybės administracijos Informavimo ir e. paslaugų skyriaus Vieno langelio ir e. paslaugų poskyrio atsakingi darbuotojai. Dokumentai perduodami Komisijos sekretoriui.

4. Komisija nagrinėja pateiktus prašymus ir teikia sprendimo projektą dėl konkurso nugalėtojo pramoginio įrenginio (apžvalgos rato)Klaipėdos miesto istorinėje dalyje įrengimo.

5. Komisijos posėdis kviečiamas Komisijos pirmininko iniciatyva.

6. Pirmas Komisijos posėdis sukviečiamas ne vėliau kaip per 10 (dešimt) darbo dienų nuo paskutinės prašymų dalyvauti konkurse priėmimo dienos. Posėdžio metu patikrinama, ar pateikti visi privalomi pagal konkurso sąlygas dokumentai, jie suregistruojami ir surašomas protokolas.

7. Ne vėliau kaip per 7 (septynias) darbo dienas nuo pirmojo posėdžio Komisija renkasi į antrąjį posėdį vertinti konkurso nuostatus atitinkančius pasiūlymus. Jeigu pasiūlymai antrame Komisijos posėdyje iš karto neįvertinami, posėdis gali būti pratęstas ne vėliau kaip per 5 (penkias) darbo dienas nuo antro posėdžio pirmos dienos. Komisijos posėdžiai yra vieši. Esant reikalui, Komisija gali pakviesti į posėdį atitinkamų sričių specialistus konsultacijai. Tai turi būti užfiksuota posėdžio protokole.

8. Komisijos posėdžiai laikomi teisėtais, jeigu juose dalyvavo ne mažiau kaip 2/3 Komisijos narių. Sprendimai dėl kiekvieno konkurso nuostatuose numatyto vertinimo kriterijaus priimami atskirai paprasta posėdyje dalyvavusių narių balsų dauguma. Jeigu balsai pasiskirsto po lygiai, lemia pirmininko balsas.

9. Posėdžiai įforminami protokolais, kuriuos pasirašo visi posėdyje dalyvavę Komisijos nariai.

10. Pranešimų konkurso dalyviams projektus ruošia ir išsiunčia Komisijos sekretorius, pasirašo Komisijos pirmininkas.

11. Konkurso organizavimo nuostatų ir rezultatų pagrindu parengiama sutartis dėl pramoginio įrenginio (apžvalgos rato)Klaipėdos miesto istorinėje dalyje įrengimo ir pateikiama pasirašyti Klaipėdos miesto savivaldybės administracijos direktoriui ir konkurso nugalėtojui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_